Espen Eckbo

Espen Andersen Eckbo (født 22. april 1973 i Oslo) er en norsk komiker og skuespiller.

Biografi 
Han har skapt og deltatt i flere populære humorprogrammer på TV. For TVNorge lagde han sammen med Henrik Elvestad en rekke innslag til Mandagsklubben og I kveld med Thomas Giertsen, der Espen Eckbo etter hvert ble landskjent for sine karakterframstillinger i Mandagsportrettet, bl.a. med boyband-parodien Boyzvoice. Eckbo lagde sammen med Kristian Ødegård publikumssuksessen Nissene på låven for TVNorge i 2001. Eckbo jobber i TV-produksjonsselskapet Seefood TV, som han eier sammen med Ødegård.

Eckbo ble av Dagbladets lesere kåret til Årets TV-fjes i 1999 og 2001. I 2002 vant han Komiprisen i klassen beste type for figuren Asbjørn i Nissene på låven. 

Eckbo har ingen skuespillerutdannelse, men har studert jus i to år ved Universitetet i Oslo. Han er bosatt i Ullevål Hageby.

Av andre opptredener står han for live-showet Team Eckbo (2006) sammen med Atle Antonsen, Harald Eia og Bård Tufte Johansen.

Høsten 2008 var han på TV 2 med en humorserie kalt Tett på tre. For serien vant han kategorien "beste manus drama" i fagprisutdelingen for Gullruten 2009.

I januar 2016 var Eckbo involvert i en alvorlig bilulykke i Nord-Italia, ikke langt fra byen Bolzano. Ulykken skjedde i en tunnel, da en bil fra motsatt kjørefelt frontkolliderte med bilen Eckbo og to andre nordmenn satt i. Eckbo ble alvorlig skadd og hastekjørt til sykehus med brukket rygg. Også den kvinnelige sjåføren i motsatt bil ble alvorlig skadd. Saken fikk oppmerksomhet lokalt og i Norge.

TV-opptredener (utvalg) 
 1996, 1998–1999: Mandagsklubben
 1999: I kveld med Thomas Giertsen
 2001: Nissene på låven
 2002: Nissene bak låven
 2003: Tonight med Timothy Dahle
 2004 – 2009: TV 2-nøttene
 2005: Rikets røst
 2008: Tett på tre
 2011: Nissene over skog og hei
 2012: Asbjørn Brekke-show
 2014: Klovn til kaffen
 2015: Asbjørns julekalender
 2018: Det kunne vært verre
 2021: Nissene i bingen
 2022: Kongen befaler

Rollefigurer (utvalg) 
 Asbjørn Brekke: En 56 år gammel mann som bor på Abildsø. Han er hjemmeværende og arbeidsledig og favorittingen hans er appelsiner med nelliker. Hans hus er barndomshjemmet. Han er naiv og alltid glad. Han klarer ikke å uttale bokstaven «R» og bruker derfor bokstaven «J» i stedet. Han er svært glad i å ta flere glass rødvin om dagen. Hans eneste forpliktelse er å besøke sin mor Ranveig Brekke på gamlehjem en gang om dagen. Han var med første gang i realityshowet «Nissene på låven» i år 2001. Hans mor sovnet stille inn høsten 2011. Eckbo har spilt Asbjørn Brekke ved en rekke anledninger siden Nissene på låven, bl.a. i  TV2-nøttene (2004-2009). Asbjørn Brekke var også med i Nissene over skog og hei i 2011, og vant 1 million kroner på julaften etter at han spilte filippine mot Bent (Atle Antonsen).
 Rhino Thue: En mann som er 48 år og kommer fra Ås, men flyttet til Rodeløkka i Oslo. Han har jobbet som nattevakt på Statoil så han kan gjøre det han liker best om dagen: Spille musikk. Han er vokalist i bandet Gestapo Sportverein. Bandet har brent to CD-er. Han har aldri smakt alkohol, noe han føler han aldri har hatt behov for. Han foretrekker å drikke Villa Champagne i stedet for alkohol på fester. Hans personlige ting er en bok som heter: Worst case survival handbook. Han er sint og paranoid og tar alt personlig, og er spesielt følsom overfor ting som han tror handler om at han er skallet. Hans livsmotto er «Du er min fiende inntil det motsatte er bevist, og den bevisbyrden, den ligger på deg». Rhino var med i realityshowet «Nissene på låven» i år 2001. Rhino jobber som budbilsjåfør, og er for tiden engasjert i et soloprosjekt som heter Angstmaskinen. Han ble vegetarianer i 2005 fordi han ikke liker konsistensen av kjøtt (noe som vises at han tar av skinken på pizzaen), men å være vegetarianer er mindre bryderi enn flest folk tror. Hvis det var grillkveld, måtte han nøye seg med hamburgerbrød og ketchup. Han var også med i Nissene over skog og hei i 2011.
 Ernst-Øyvind Tvedt: En 33 år gammel mann som bor sammen med kjæresten sin Jeanette og sønnen Silas. Han jobber i en videoutleiebutikk som er kjent for sin mangel på penner og dårlig hyllesystem. Han har høyt blodtrykk, det høyeste blodtrykket som er målt hos en 27-åring. Derfor prøver han å trene regelmessig sammen med kjæresten, men det har blitt litt verre etter en ulykke der han falt ned fra verandaen. Han var med i Nissene over skog og hei i 2011. I desember 2020 offentliggjorde Eckbo at han hadde skrinlagt rollefiguren Ernst-Øyvind Tvedt for godt.
 Andreas Brochner: Tannlege fra Konnerud utenfor Drammen. Har en datter som heter Agnethe. Begge var med i Nissene over skog og hei i 2011.
 Ove Hoff: 15 år gammel skoleelev og TV-reporter.
Trond Evensen: Kronisk ja-mann og deltidspappa til åtte barn med syv forskjellige mødre. Hans liv har blitt en kabal som aldri går opp, men Trond er ikke typen som lar seg knekke av daglige dobbelbookinger.

 Omtrent fem forskjellige rollefigurer i komedien «Get ready to be Boyzvoiced».

Spillefilm, TV-program og DVD. (utvalg) 
 2000: Get Ready to Be Boyzvoiced
 2001: Guggen - Du store gauda (stemme) 
 2003: Kvinnen i mitt liv
 2005: Robotene (stemme)
 2006: TV 2-nøttene 
 2006: Det beste av Espen Eckbo (en DVD på tre timer som inneholder høydepunkter fra 10-års TV-opptredener. Klipp fra bl.a Mandagsklubben, I kveld med Thomas Giertsen, Rikets Røst, Tonight med Timothy Dahle og TV 2-nøttene.)
 2008: Det var en gang et eventyr (liten rolle)
 2022:Kongen Befaler (som seg selv)

Referanser

Eksterne lenker 
 
 Fanside fra 2000

Norske komikere
Vinnere av Gullrutens fagpris
Norske skuespillere
Personer fra Oslo